ועדת הכלכלה, כנסת 17, פרוטוקול מספר 144, 2007-01-01 10:30

משה כחלון: אני מתכבד לפתוח את ישיבת ועדת הכלכלה.

משה כחלון: על סדר היום צו הפעלת רכב (מנועים ודלק)(הפעלת רכב בבנזין)(תיקון), התשס"ז-2006, בדבר הפחתת תכולת הגופרית בבנזין 98 אוקטן.

משה כחלון: שר התשתיות העביר אלינו את הצו הזה, ובדברי ההסבר של משרד התשתיות מדובר על כך שהרכבו של בנזין 98 אוקטן המיוצר כיום נקבע בתקן ישראלי 90, ותכולת הגופרית המקסימאלית המותרת בו היא עד 50 מיליגרם לקילוגרם.

משה כחלון: הצו המוצע יפחית את רמת הגופרית המותרת בבנזין 98 אוקטן ל-10 מיליגרם לקילוגרם.

משה כחלון: הוראה זו הינה חלק מן המהלכים הננקטים בשנים האחרונות למעבר לשימוש במוצרי דלק לתחבורה נקיים, והיא תואמת את ההנחיות האירופאיות לרמת הפליטות, המוגדרות במסמך הידוע בשם יורו 4.

משה כחלון: תקני יורו 4 מגדירים ומגבילים את כמות המזהמים הנפלטים מכלי רכב המונעים בדלקים שונים.

משה כחלון: אנחנו רואים פה שמשרד התשתיות הולך עוד צעד לכיוון איכות הסביבה, וגם לכיוון של בעירה יותר טובה של הדלק, ואולי על כך ידברו בעלי המקצוע.

משה כחלון: נציג משרד התשתיות, בבקשה.

אהוד יחיאלי: במסגרת ההיערכות שלנו לעידן הדלקים הנקיים לפי הדירקטיבה האירופאית שאנחנו מחויבים אליה לפי החלטת ממשלה, אנחנו הכנסנו שני דברים.

אהוד יחיאלי: הכנסנו גם סולר שהוא 10ppm, והחלנו אותו מאוקטובר.

אהוד יחיאלי: PPM - זה חלקי מיליון, ובעברית חל"מ.

אהוד יחיאלי: כלומר, עשרה חלקים במיליון בלבד של גופרית בדלק.

אהוד יחיאלי: כולם נוטים לקרוא לבנזין דלק.

אהוד יחיאלי: דלק זה כל סוגי הדלקים.

אהוד יחיאלי: אנחנו כבר הכנסנו את הדבר הזה בסולר, ועשינו גם פריסה ארצית של תחנות בשביל משאיות חדשות שמיובאות לפי התקן החדש של יורו 4, וגם רכבים פרטיים שייובאו.

אהוד יחיאלי: אנחנו התחלנו עם זה בבנזין 98.

אהוד יחיאלי: אומנם עכשיו כל הפיקוח כמעט יוסר בשער בז"ן, אבל הבנזין הזה גם לא היה מפוקח לצרכן קודם.

אהוד יחיאלי: הרכבים החדשים שיגיעו יצטרכו בעיקרון בנזין 98, ולכן אנחנו מבקשים להוריד את הגופרית בדלק הזה על מנת שנוכל לאפשר לכל מי שמייבא את הרכב החדש שלפי תקנות של משרד התחבורה, חייב להיות בתקן פליטה יורו 4, והוא צריך להשתמש בדלק הזה.

משה כחלון: האם יש הערות?

מתי יצחק: האם יבואני הרכב מודעים לשינוי הזה?

אהוד יחיאלי: כן, יבואני הרכב היו שותפים מלאים איתנו בכל הישיבות ובכל ההחלטות.

רם סואן: אני מקווה שהוועדה והמשרד ערים לזה שבבתי זיקוק אשדוד עדיין לא ניתן לרכוש, אלא אפשר רק בבתי זיקוק חיפה.

משה כחלון: מתי אמור הצו להיכנס לתוקף?

אהוד יחיאלי: הצו אמור להיכנס לתוקף תוך 60 ימים מיום הוצאתו.

אהוד יחיאלי: אנחנו מודעים לזה.

אהוד יחיאלי: גם בסולר בשלב הזה בעקבות המהלך של פיצול בתי הזיקוק, נוצר מצב שבחיפה מייצרים את שני המוצרים האלה ובאשדוד עדיין לא.

אהוד יחיאלי: קודם כל, אנחנו קוראים לאשדוד להיכנס לקדמה, וכמה שיותר מהר.

לאה ורון: בתור משרד שממונה על התחום אולי לא מספיק לצאת רק בקריאה.

יעל דניאלי: צריך להבין שזה אינטרס כלכלי שלנו לעבור לייצר סולר ברמה של 10ppm.

אהוד יחיאלי: מדובר כרגע בכמויות שהן ממש קטנות, וזה רק התחיל.

אהוד יחיאלי: לדעתי, חלק מהתחנות עדיין לא מכרו אפילו ליטר סולר אחד משום שיבוא הרכב הוא איטי.

אהוד יחיאלי: מדובר על זה שזה ייכנס לאט לאט.

אהוד יחיאלי: בשנת 2007 איגוד היבואנים דיבר על אלף משאיות, ואני מניח שיהיו עוד פחות מבחינת רכבים פרטיים.

אהוד יחיאלי: אנחנו מדברים פה כרגע על דבר שהוא לא כלכלי שיכול לקרות.

משה כחלון: כלומר, אתה אומר שתנוח דעתם של בתי זיקוק אשדוד.

משה כחלון: הם לא ייפגעו כלכלית.

משה כחלון: מדובר בכמויות זניחות.

אהוד יחיאלי: נכון, ועד שהחוק ייכנס לתוקף ב-1.1.2009 לפי הדירקטיבה כחובה, אני מניח שבית הזיקוק באשדוד יהיה כבר ערוך לתת מענה לדברים האלה.

עמרם אזולאי: הצו לא משנה את המצב שקיים עוד לפני כניסתו לתוקף.

עמרם אזולאי: למעשה, בנזין 98 עם 50 חל"מ מיוצר רק בבתי זיקוק חיפה.

עמרם אזולאי: המצב לא משנה את סדרי הייצור, הוא רק בא להקטין את שיעורי הגופרית במוצר עצמו.

עמרם אזולאי: הוא לא משנה את המצב שהיה קיים לפי התיקון המוצע לצו.

משה כחלון: כלומר, הוא לא מרע את מצבם.

עמרם אזולאי: הוא לא מרע.

יעל דניאלי: שיעור השימוש בבנזין מסוג 98 אוקטן היום בשוק, נע בין 1% ל-2% בלבד, כך שזה בשוליים.

יעל דניאלי: בעקבות הפיצול נוצר מצב אנומאלי בשוק שיש בית זיקוק אחד שיכול לייצר מוצרים עם 10ppm.

יעל דניאלי: ברגע שבית זיקוק אשדוד עבר לבעלותה של "פז" התחיל בהליך מואץ ככל שאפשר להסבה.

יעל דניאלי: התהליך הזה לוקח זמן כי זה הסבה של מתקנים.

יעל דניאלי: לפי דברי אהוד יחיאלי, כל עוד נעשה שימוש במוצרים שהם 10ppm ברכבים שאינם מדגם יורו, אין תועלת לסביבה כתוצאה מכך.

אהוד יחיאלי: כן.

אהוד יחיאלי: למעשה, מי שמשתמש ברכבים הקיימים שלא מותאמים לדלקים האלה, לא משפר את איכות הסביבה.

אהוד יחיאלי: השיפורים ייראו כנראה רק בעתיד.

חנה מזור: אני רוצה לוודא שרמת הבנזין לא עולה על 1%.

אהוד יחיאלי: היא קיימת בתקן.

אהוד יחיאלי: לא חל שינוי, זה כבר הוחל בתקן ואין סיבה לשנות את זה עוד הפעם בצו.

אהוד יחיאלי: בתקן יש הגדרה שתכולת הבנזין לא תעלה על 1%.

אהוד יחיאלי: הצו הזה משנה דברים שהם לא קיימים.

אבנר פלור: ישנן שתי סיבות מדוע אנחנו חושבים שצריך להכניס בנזין 10ppm.

אבנר פלור: ראשית, יהיו כלי רכב שיעמדו בתקני יורו 4, זה ריכוז תקני איכות סביבה החל מ-2005, שזקוקים לדלק הזה מבחינת הטכנולוגיות של המנועים ומערכת הפליטה.

אבנר פלור: כלומר, לא כל יורו 4 שיגיע לארץ יזדקק לדלק הזה.

אבנר פלור: אבל, יהיו דגמים שכן יזדקקו לו.

אבנר פלור: שנית, גם הדירקטיבה האירופאית לגבי דלקים מחייבת את המדינות שתהיה פריסה ארצית של דלק.

אהוד יחיאלי: ממליצה, לא מחייבת.

אבנר פלור: תקרא לזה איך שאתה רוצה, אבל הרבה מדינות עשו את זה.

אבנר פלור: יש מדינות שבהן יש פריסה של 10ppm וגם 50ppm, ואנחנו צמודים בהתאם.

אהוד יחיאלי: זאת המלצה של הדירקטיבה האירופית שיהיה מספיק לצריכה שידרשו, וזה בדיוק מה שאנחנו עושים.

אבי מושל: היה צוות בין-משרדי של משרד התשתיות, משרד התחבורה שנפגש עם יבואני הרכב, בתי הזיקוק, חברות הדלק.

אבי מושל: אחת ההחלטות של הצוות הזה היה הצעד שמופיע כאן להפחית את תכולת הגופרית בבנזין באוקטן 98.

משה כחלון: גברת איזנמן, תקראי בבקשה את הצו.

חגית איזנמן: "בתוקף סמכותי לפי סעיפים 2 ו-3 לחוק הפעלת רכב (מנועים ודלק), התשכ"א-1961 (להלן-החוק), בהתייעצות עם שר התחבורה, ובאישור ועדת הכלכלה של הכנסת לפי סעיף 21א לחוק יסוד: הכנסת, וסעיף 2(ב) לחוק העונשין התשל"ז-1977, אני מצווה לאמור: תיקון סעיף 1. 1.

חגית איזנמן: בסעיף 1 לצו הפעלת רכב (מנועים ודלק)(הפעלת רכב מנועי בבנזין), התשכ"א-1961 (להלן – הצו העיקרי), במקום ההגדרה בנזין יבוא: "בנזין" – כמשמעותו בתקן ישראלי ת"י 90 חלק 2 – "בנזין לרכב מנועי: בנזין נטול עופרת או בתקן ישראלי ת"י 90 חלק 3 – "בנזין לרכב מנועי: בנזין עם תחליף עופרת, ובלבד שתכולת הגופרית בבנזין 98 אוקטן לא תעלה 10 מיליגרם לקילוגרם".

חגית איזנמן: תחילה תחילתו של צו זה 60 ימים מיום פרסומו.

חגית איזנמן: "

אבי מושל: חסרה המילה על לפני 10 מיליגרם.

אהוד יחיאלי: נכון, לא תעלה על.

חגית איזנמן: טעות טכנית.

ניר ימין: עו"ד איזנמן, את ה-60 יום אנחנו נשנה לחודשיים.

משה כחלון: אני מאשר את הצו הזה כפוף כמובן לתיקונים שאמר פה היועץ המשפטי שמדברים על תוספת של המילה "על", ובמקום לכתוב 60 יום נכתוב חודשיים.

משה כחלון: הצו מאושר, הישיבה נעולה.